CELEX: 32020D1803
Language: hu
Date: 2020-11-27 00:00:00
Title: A Bizottság (EU) 2020/1803 határozata (2020. november 27.) a nyomtatott papírtermékek, az irodai papírtermékek és a papírtáskák uniós ökocímkéjének odaítélésére vonatkozó kritériumok megállapításáról (az értesítés a C(2020) 8155. számú dokumentummal történt) (EGT-vonatkozású szöveg)

2020.12.1.   
               
               
                  HU
               
               
                  Az Európai Unió Hivatalos Lapja
               
               
                  L 402/53
               
            
         A BIZOTTSÁG (EU) 2020/1803 HATÁROZATA
         (2020. november 27.)
         a nyomtatott papírtermékek, az irodai papírtermékek és a papírtáskák uniós ökocímkéjének odaítélésére vonatkozó kritériumok megállapításáról
         
            
               (az értesítés a C(2020) 8155. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az uniós ökocímkéről szóló, 2009. november 25-i 66/2010/EK európai parlamenti és tanácsi rendeletre (1) és különösen annak 8. cikke (2) bekezdésére,
         az Európai Unió ökocímkézésért felelős bizottságával folytatott konzultációt követően,
         mivel:
         
                     (1)
                  
                  
                     A 66/2010/EK rendelet értelmében uniós ökocímkét olyan termékek kaphatnak, amelyek teljes életciklusukat tekintve csak kismértékben károsítják a környezetet.
                  
               
                     (2)
                  
                  
                     A 66/2010/EK rendelet értelmében az uniós ökocímke odaítélésének konkrét kritériumait termékcsoportonként kell megállapítani.
                  
               
                     (3)
                  
                  
                     A „nyomtatott papír” termékcsoport vonatkozásában a szóban forgó kritériumokat, valamint a kapcsolódó értékelési és ellenőrzési követelményeket a 2012/481/EU bizottsági határozat (2) állapította meg. E kritériumok és követelmények érvényességi idejét az (EU) 2018/1590 bizottsági határozat (3)2020. december 31-ig meghosszabbította.
                  
               
                     (4)
                  
                  
                     A „feldolgozott papírtermékek” termékcsoport vonatkozásában a szóban forgó kritériumokat, valamint a kapcsolódó értékelési és ellenőrzési követelményeket a 2014/256/EU bizottsági határozat (4) állapította meg. E kritériumok és követelmények érvényességi idejét az (EU) 2017/1525 bizottsági határozat (5)2020. december 31-ig meghosszabbította.
                  
               
                     (5)
                  
                  
                     Annak érdekében, hogy a kritériumok jobban tükrözzék az érintett termékcsoportokkal kapcsolatos bevált piaci gyakorlatot, és figyelembe vegyék az elfogadásuk óta eltelt időszakban bevezetett innovációkat, a nyomtatott papírtermékek, az irodai papírtermékek és a papírtáskák esetében indokolt új kritériumokat megállapítani.
                  
               
                     (6)
                  
                  
                     Az uniós ökocímke célravezetőségi vizsgálatáról szóló, 2017. június 30-i jelentés (6), amely felülvizsgálta a 66/2010/EK rendelet végrehajtását, megállapította, hogy az uniós ökocímke esetében stratégiaibb megközelítést kell kialakítani, amely magában foglalja adott esetben az egymáshoz szorosan kapcsolódó termékcsoportok összekapcsolását is.
                  
               
                     (7)
                  
                  
                     A szóban forgó megállapítással összhangban és az Európai Unió ökocímkézésért felelős bizottságával folytatott konzultáció alapján indokolt felülvizsgálni a „nyomtatott papír” és a „feldolgozott papírtermékek” termékcsoportra vonatkozó kritériumokat, figyelembe véve az eddig elért sikereket, az érdekelt felek által a termékek iránt tanúsított érdeklődést, valamint a fenntartható termékek fokozott felhasználása és piaci kereslete tekintetében adódó jövőbeli lehetőségeket.
                  
               
                     (8)
                  
                  
                     Mivel a „nyomtatott papír” és a „feldolgozott papírtermékek” termékcsoport szorosan kapcsolódik egymáshoz, és a rájuk vonatkozó kritériumok között átfedések vannak, helyénvaló egyetlen olyan határozatot elfogadni, amelynek melléklete mindkét termékcsoportot lefedi.
                  
               
                     (9)
                  
                  
                     Annak érdekében, hogy a termékcsoport neve jobban tükrözze a termékek funkcióit és biztosítsa annak egyértelműségét, hogy mely termékek tartoznak az alkalmazási körébe, a termékcsoport nevét indokolt a következőre módosítani: „nyomtatott papírtermékek, irodai papírtermékek és papírtáskák”. Ez egyúttal növelni fogja a rendszerek ismertségét a piaci szereplők körében, és csökkenteni fogja a nemzeti hatóságok adminisztratív terheit.
                  
               
                     (10)
                  
                  
                     Emellett a felülvizsgálattal összhangban módosítani kell a „nyomtatott papírtermékek, irodai papírtermékek és papírtáskák” termékcsoport meghatározását, különösen annak érdekében, hogy egyértelműbb legyen a különbség az egyes terméktípusok között.
                  
               
                     (11)
                  
                  
                     A 2020. március 11-én elfogadott, a tisztább és versenyképesebb Európát szolgáló, körforgásos gazdaságra vonatkozó új cselekvési terv (7) előírja, hogy a tartósságra, az újrafeldolgozhatóságra és az újrafeldolgozott tartalomra vonatkozó követelmények szisztematikusabban kerüljenek beépítésre az uniós ökocímke-kritériumokba.
                  
               
                     (12)
                  
                  
                     A nyomtatott papírtermékekre, az irodai papírtermékekre és a papírtáskákra vonatkozó felülvizsgált uniós ökocímke-kritériumoknak különösen a fenntarthatóbb módon előállított és fenntartható erdőgazdálkodásból származó vagy újrafeldolgozott anyagokból készített papíralapú termék használatának előmozdítására kell irányulniuk. Az új kritériumoknak életciklus-elemzésen kell alapulniuk, és az energiahatékony gyártási folyamatok előmozdítására, valamint a fotokémiai oxidációhoz, a humán toxicitáshoz, az abiotikus kimerüléshez, az eutrofizációhoz, a savasodáshoz és az éghajlatváltozáshoz hozzájáruló illékony szerves vegyületek (VOC) kibocsátásának csökkentésére kell irányulniuk. A felülvizsgált kritériumoknak korlátozniuk kell a veszélyes anyagok használatát, foglalkozniuk kell a nyomtatási folyamat során keletkező kibocsátásokkal, csökkenteniük kell a folyamat során keletkező papírhulladék mennyiségét, és növelniük kell a termékek újrafeldolgozhatóságát, ami hozzájárul a körforgásos gazdaságra való áttérés megkönnyítéséhez.
                  
               
                     (13)
                  
                  
                     A szóban forgó két termékcsoport innovációs ciklusára való tekintettel az egyes termékcsoportokra vonatkozó új kritériumoknak, valamint a kapcsolódó értékelési és ellenőrzési követelményeknek 2028. december 31-ig célszerű érvényben maradniuk.
                  
               
                     (14)
                  
                  
                     A jogbiztonság érdekében a 2012/481/EU határozatot és a 2014/256/EU határozatot hatályon kívül kell helyezni.
                  
               
                     (15)
                  
                  
                     Annak érdekében, hogy elegendő idő álljon rendelkezésre az új kritériumokhoz és követelményekhez igazodó termékváltoztatások végrehajtására, átmeneti időszakot kell biztosítani azon gyártók számára, akiknek termékei a 2012/481/EU határozatban, illetve a 2014/256/EU határozatban előírt kritériumok alapján kapták meg a nyomtatott papírtermékekre és a feldolgozott papírtermékekre vonatkozó uniós ökocímkét. E határozat elfogadását követően a gyártók számára korlátozott ideig azt is lehetővé kell tenni, hogy akár az említett határozatokban megállapított kritériumok, akár az e határozatban megállapított új kritériumok alapján benyújthassák kérelmeiket. A korábbi határozatok valamelyikében megállapított kritériumok alapján odaítélt uniós ökocímke-engedélyek használatát ezen határozat elfogadásának időpontjától számítva 12 hónapig lehetővé kell tenni.
                  
               
                     (16)
                  
                  
                     Az e határozatban előírt intézkedések összhangban vannak a 66/2010/EK rendelet 16. cikkével létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            
               (1)   A „nyomtatott papírtermékek, irodai papírtermékek és papírtáskák” termékcsoport a következő termékeket foglalja magában:
               
                           a)
                        
                        
                           a legalább 90 tömegszázalékban papírt, kartont vagy egyéb papíralapú hordozófelületet tartalmazó nyomtatott papírtermékek azon könyvek, katalógusok, füzetek vagy űrlapok kivételével, amelyek csak legalább 80 tömegszázalékban tartalmaznak papírt, kartont vagy papíralapú hordozófelületet. A késztermék inzertjei, fedőlapjai, valamint összes nyomtatott papír része a termékhez tartozónak tekintendő, kivéve a nyomtatott papírtermékkel együtt értékesített vagy ahhoz mellékelt, nem rögzített inzerteket (például szórólapok, eltávolítható matricák). Amennyiben a nem rögzített inzerteket uniós ökocímkével kívánják ellátni, azoknak meg kell felelniük az e határozat mellékletében foglalt követelményeknek. A nyomtatott papírtermékekbe rögzített (el nem távolítható) inzerteknek meg kell felelniük az e határozat mellékletében megállapított követelményeknek;
                        
                     
                           b)
                        
                        
                           legalább 90 tömegszázalékban papírt, kartont vagy egyéb papíralapú hordozófelületet tartalmazó borítékok;
                        
                     
                           c)
                        
                        
                           100 tömegszázalékban papírt, kartont vagy egyéb papíralapú hordozófelületet tartalmazó papírtáskák, ideértve a csomagolópapírt is;
                        
                     
                           d)
                        
                        
                           legalább 70 tömegszázalékban papírt, kartont vagy egyéb papíralapú hordozófelületet tartalmazó irodai papírtermékek, ideértve az irattartó termékeket is, kivéve a függőmappákat és a fémkapcsos irattartókat, amelyekre a küszöbérték nem vonatkozik.
                        
                     
            
               (2)   Az (1) bekezdés a) pontjában említett, legalább 80 tömegszázalékban papírt, kartont vagy egyéb papíralapú hordozófelületet tartalmazó termékek, valamint az (1) bekezdés d) pontjában említett termékek esetében a műanyagtartalom nem haladhatja meg a 10 tömegszázalékot, kivéve a gyűrűs iratrendezők, füzetek, jegyzetfüzetek, határidőnaplók és emelőkaros iratrendezők esetében, ahol a műanyag tömege nem haladhatja meg a 13 %-ot.
            
            
               (3)   A fémek tömege nem haladhatja meg a termékenkénti 30 grammot, kivéve a függőmappák, a fémkapcsos irattartók, a gyűrűs iratrendezők és a legfeljebb 225 lap felvevőkapacitású emelőkaros iratrendezők esetében, ahol elérheti a 75 grammot, valamint a 225 lapnál nagyobb felvevőkapacitású emelőkaros iratrendezők esetében, ahol legfeljebb 170 gramm lehet.
            
            
               (4)   A „nyomtatott papírtermékek, irodai papírtermékek és papírtáskák” termékcsoportba nem tartoznak bele a következő termékek vagy anyagok:
               
                           a)
                        
                        
                           a csomagolás és a csomagoláshoz tartozó elemek, például címkék (a papírtáskák és a csomagolópapír kivételével);
                        
                     
                           b)
                        
                        
                           a hullámkarton;
                        
                     
                           c)
                        
                        
                           az 1935/2004/EK európai parlamenti és tanácsi rendelet (8) 1. cikkének tárgyát képező, az élelmiszerekkel rendeltetésszerűen érintkezésbe kerülő anyagok és tárgyak;
                        
                     
                           d)
                        
                        
                           az (EU) 2019/70 bizottsági határozat (9) 2. cikkében meghatározott „egészségügyi és háztartási papírtermékek előállításához használt papír alapanyag, és egészségügyi és háztartási papírtermékek” termékcsoportba tartozó termékek;
                        
                     
                           e)
                        
                        
                           illatosított nyomtatott papírtermékek, illatosított irodai papírtermékek és illatosított papírtáskák;
                        
                     
                           f)
                        
                        
                           polivinil-klorid (PVC).
                        
                     
         
         
            2. cikk
            E határozat alkalmazásában:
            
                        1.
                     
                     
                        „iratrendező”: általában kartonból készült és dokumentumok vagy magazinok tárolására használt, fedőből és különálló lapok összetartására szolgáló gyűrűkből álló papíralapú termék, ideértve a gyűrűs iratrendezőket és az emelőkaros iratrendezőket is;
                     
                  
                        2.
                     
                     
                        „könyv”: fűzött és/vagy ragasztott, kemény vagy puha kötésű nyomtatott papírtermék, kivéve a rendszeresen közzétett éves jelentéseket, folyóiratokat, brosúrákat, magazinokat és katalógusokat;
                     
                  
                        3.
                     
                     
                        „irattartó termék”: papíralapú dokumentumok rendszerezésére, tárolására és védelmére szolgáló termék, ideértve a függőmappákat és az emelőkaros iratrendezőket is;
                     
                  
                        4.
                     
                     
                        „mappa”: különálló papírlapok tárolására vagy borítására szolgáló, behajtható tok, ideértve a regiszteres iratrendezőket, az irattartó tokokat, a négyzet alakú védőborításokat, a függő irattartókat, a kartondobozokat és a három behajtható füllel ellátott irattartókat is;
                     
                  
                        5.
                     
                     
                        „inzert”: a nyomtatott papírterméktől függetlenül nyomtatott külön oldal vagy rész, amelyet vagy a nyomtatott papírtermék lapjai közé helyeznek, és onnan kivehető (nem rögzített inzert), vagy be van fűzve a nyomtatott papírtermék oldalai közé és annak szerves részét alkotja (rögzített inzert), ideértve a többoldalas hirdetéseket, a füzeteket, a brosúrákat, a válaszlevelező-lapokat és az egyéb promóciós anyagokat;
                     
                  
                        6.
                     
                     
                        „csomagolás”: anyagának jellegétől függetlenül minden olyan termék, amelyet – a nyersanyagoktól a feldolgozott cikkekig – áruk beburkolására, megóvására, kezelésére, szállítására vagy bemutatására használnak a gyártótól a felhasználóig vagy a fogyasztóig való eljutás folyamatában;
                     
                  
                        7.
                     
                     
                        „papírtáska”: áruk kezelésére vagy szállítására szolgáló papíralapú termék;
                     
                  
                        8.
                     
                     
                        „nyomtatott papírtermék”: nyomtatáshoz használt anyag feldolgozása és papírra történő nyomtatása, valamint kikészítés révén előállított, nyomtatott képet hordozó termék;
                     
                  
                        9.
                     
                     
                        „irodai papírtermék”: papírból készült, írásra és irattárolásra szolgáló anyag, ideértve a borítékokat és az irodai anyagokat is;
                     
                  
                        10.
                     
                     
                        „csomagolópapír”: olyan papírív vagy -tekercs, amelyet tárgyak, például ajándékok vagy csomagok csomagolására használnak.
                     
                  
         
            3. cikk
            Egy termék a „nyomtatott papírtermékek, irodai papírtermékek és papírtáskák” termékcsoportra vonatkozóan abban az esetben látható el a 66/2010/EK rendelet szerinti uniós ökocímkével, ha az e határozat 1. cikkében foglalt fogalommeghatározás alapján beletartozik a szóban forgó termékcsoportba, és megfelel az e határozat mellékletében megállapított kritériumoknak, valamint kapcsolódó értékelési és ellenőrzési követelményeknek.
         
         
            4. cikk
            A „nyomtatott papírtermékek, irodai papírtermékek és papírtáskák” termékcsoportra vonatkozó uniós ökocímke-kritériumok, valamint az azokhoz kapcsolódó értékelési és ellenőrzési követelmények 2028. december 31-ig érvényesek.
         
         
            5. cikk
            A „nyomtatott papírtermékek, irodai papírtermékek és papírtáskák” termékcsoporthoz adminisztratív célból rendelt kódszám: „053”.
         
         
            6. cikk
            A 2012/481/EU határozat és a 2014/256/EU határozat hatályát veszti.
         
         
            7. cikk
            
               (1)   A 6. cikk ellenére a 2012/481/EU határozatban meghatározott „nyomtatott papír” termékcsoportra vonatkozó, e határozat elfogadása előtt benyújtott, uniós ökocímke iránti kérelmeket a 2012/481/EU határozatban megállapított feltételekkel összhangban kell elbírálni.
            
            
               (2)   A 6. cikk ellenére a 2014/256/EU határozatban meghatározott „feldolgozott papírtermékek” termékcsoportra vonatkozó, e határozat elfogadása előtt benyújtott, uniós ökocímke iránti kérelmeket a 2014/256/EU határozatban megállapított feltételekkel összhangban kell elbírálni.
            
            
               (3)   A „nyomtatott papírtermékek, irodai papírtermékek és papírtáskák” termékcsoportba tartozó termékekre vonatkozóan az e határozat elfogadása időpontjában vagy attól számított két hónapon belül benyújtott, uniós ökocímke iránti kérelmek az adott esetnek megfelelően alapulhatnak akár az e határozatban, akár – a „nyomtatott papír” termékcsoport esetében – a 2012/481/EU határozatban vagy – a „feldolgozott papírtermékek” termékcsoport esetében – a 2014/256/EU határozatban megállapított kritériumokon. A szóban forgó kérelmeket az azok alapjául szolgáló kritériumok szerint kell elbírálni.
            
            
               (4)   A 2012/481/EU határozatban vagy a 2014/256/EU határozatban megállapított kritériumok szerint elbírált kérelmek alapján odaítélt uniós ökocímke-engedélyek ezen határozat elfogadásának időpontjától számítva 18 hónapig használhatók.
            
         
         
            8. cikk
            Ennek a határozatnak a tagállamok a címzettjei.
         
         
            Kelt Brüsszelben, 2020. november 27-én.
            
               
                  a Bizottság részéről
               
               Virginijus SINKEVIČIUS
               
                  a Bizottság tagja
               
            
         
         
            (1)  HL L 27., 2010.1.30., 1. o..
         
            (2)  A Bizottság 2012/481/EU határozata (2012. augusztus 16.) a nyomtatott papír uniós ökocímkéjének odaítélésére vonatkozó ökológiai kritériumok megállapításáról (HL L 223., 2012.8.21., 55. o.).
         
            (3)  A Bizottság (EU) 2018/1590 határozata (2018. október 19.) a 2012/481/EU, a 2014/391/EU, a 2014/763/EU és a 2014/893/EU határozatnak az egyes termékekre vonatkozó uniós ökocímke odaítélésével kapcsolatos ökológiai kritériumok érvényességi időtartama, valamint a kapcsolódó értékelési és ellenőrzési követelmények tekintetében történő módosításáról (HL L 264., 2018.10.23., 24. o.).
         
            (4)  A Bizottság 2014/256/EU határozata (2014. május 2.) a feldolgozott papírtermékek uniós ökocímkéjének odaítélésére vonatkozó ökológiai kritériumok megállapításáról (HL L 135., 2014.5.8., 24. o.).
         
            (5)  A Bizottság (EU) 2017/1525 határozata (2017. szeptember 4.) a 2014/256/EU határozatnak a feldolgozott papírtermékek uniós ökocímkéjének odaítélésére vonatkozó ökológiai kritériumok érvényességének meghosszabbítása céljából történő módosításáról (HL L 230., 2017.9.6., 28. o.).
         
            (6)  A Bizottság jelentése az Európai Parlamentnek és a Tanácsnak a szervezeteknek a közösségi környezetvédelmi vezetési és hitelesítési rendszerben (EMAS) való önkéntes részvételéről szóló, 2009. november 25-i 1221/2009/EK európai parlamenti és tanácsi rendelet és az uniós ökocímkéről szóló, 2009. november 25-i 66/2010/EK európai parlamenti és tanácsi rendelet végrehajtásának felülvizsgálatáról (COM(2017) 355).
         
            (7)  A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A tisztább és versenyképesebb Európát szolgáló, körforgásos gazdaságra vonatkozó új cselekvési terv, COM(2020) 98 final.
         
            (8)  Az Európai Parlament és a Tanács 1935/2004/EK rendelete (2004. október 27.) az élelmiszerekkel rendeltetésszerűen érintkezésbe kerülő anyagokról és tárgyakról, valamint a 80/590/EGK és a 89/109/EGK irányelv hatályon kívül helyezéséről (HL L 338., 2004.11.13., 4. o.).
         
            (9)  A Bizottság (EU) 2019/70 határozata (2019. január 11.) a grafikai célra szánt papír, valamint az egészségügyi és háztartási papírtermékek előállításához használt papír alapanyag és az egészségügyi és háztartási papírtermékek uniós ökocímkéjének odaítélésére vonatkozó kritériumok megállapításáról (HL L 15., 2019.1.17., 27. o.).
      
      
         
            MELLÉKLET
            
               A nyomtatott papírtermékek, az irodai papírtermékek és a papírtáskák uniós ökocímkéjének odaítélésére vonatkozó kritériumok
            
            KERETRENDSZER
            
               A kritériumok megállapításának célja
            
            Az uniós ökocímke-kritériumok a környezetvédelmi teljesítmény tekintetében a piacon elérhető legjobb nyomtatott papírtermékekre, irodai papírtermékekre és papírtáskákra irányulnak. A kritériumok az e termékek életciklusához kapcsolódó fő környezeti hatásokra összpontosítanak, és előmozdítják a körforgásos gazdaság szempontjait.
            A kritériumok célja a magas fenntartható vagy újrahasznosított rostanyag tartalmú, újrafeldolgozható, alacsony kibocsátás mellett előállított, és csak korlátozott mennyiségű veszélyes anyagot tartalmazó termékek népszerűsítése.
            E célból a kritériumok:
            
                        —
                     
                     
                        előírják, hogy a papír hordozófelület, ideértve a kartont is, rendelkezzen uniós ökocímke-tanúsítással,
                     
                  
                        —
                     
                     
                        szigorú határértékeket állapítanak meg a veszélyes anyagok használatára vonatkozóan,
                     
                  
                        —
                     
                     
                        meghatároznak egyes, a termék újrafeldolgozhatóságát és a megfelelő hulladékgazdálkodási rendszert garantáló követelményeket, ideértve a keletkező papírhulladék maximális mennyiségének határértékeit,
                     
                  
                        —
                     
                     
                        a kibocsátásokra, különösen az illékony szerves vegyületek kibocsátásának csökkentésére vonatkozó követelményeket határoznak meg a munkavállalók egészségének, valamint a helyi és regionális légszennyezés csökkentésének biztosítása érdekében,
                     
                  
                        —
                     
                     
                        a gyártóüzemi energiafogyasztásra vonatkozó követelményeket határoznak meg.
                     
                  A nyomtatott papírtermékek, az irodai papírtermékek és a papírtáskák uniós ökocímkéjének odaítélésére vonatkozó kritériumok a következők:
            
                        1.
                     
                     
                        Hordozófelület;
                     
                  
                        2.
                     
                     
                        Korlátozott anyagok:
                     
                  
                        2.1.
                     
                     
                        A különös aggodalomra okot adó anyagokra (SVHC) vonatkozó korlátozások;
                     
                  
                        2.2.
                     
                     
                        Az 1272/2008/EK európai parlamenti és tanácsi rendelet szerint osztályozott anyagokra vonatkozó korlátozások (1);
                     
                  
                        2.3.
                     
                     
                        Biocid termékek és biocid hatóanyagok;
                     
                  
                        2.4.
                     
                     
                        Tisztítószerek;
                     
                  
                        2.5.
                     
                     
                        Alkil-fenol-etoxilátok, halogénezett oldószerek és ftalátok;
                     
                  
                        2.6.
                     
                     
                        A nyomdafestékekre, tonerekre és lakkokra vonatkozó további korlátozások;
                     
                  
                        2.7.
                     
                     
                        A rotációs mélynyomás során használt toluol visszanyerése;
                     
                  
                        3.
                     
                     
                        Újrafeldolgozhatóság:
                     
                  
                        3.1.
                     
                     
                        A nem papíralapú részek eltávolíthatósága;
                     
                  
                        3.2.
                     
                     
                        Újrapépesíthetőség
                     
                  
                        3.3.
                     
                     
                        A ragasztóanyagok eltávolíthatósága;
                     
                  
                        3.4.
                     
                     
                        A nyomdafesték eltávolíthatósága;
                     
                  
                        4.
                     
                     
                        Kibocsátás:
                     
                  
                        4.1.
                     
                     
                        A rotációs mélynyomásból a vízbe történő kibocsátás;
                     
                  
                        4.2.
                     
                     
                        A 2010/75/EU európai parlamenti és tanácsi irányelv (2) hatálya alá tartozó létesítményekből vagy azokkal egyenértékű létesítményekből származó kibocsátás;
                     
                  
                        4.3.
                     
                     
                        A 2010/75/EU európai parlamenti és tanácsi irányelv hatálya alá nem tartozó nyomtatási folyamatokból származó VOC-kibocsátás;
                     
                  
                        5.
                     
                     
                        Hulladék:
                     
                  
                        5.1.
                     
                     
                        Hulladékgazdálkodási rendszer;
                     
                  
                        5.2.
                     
                     
                        Nyomdai létesítményekből származó, újrafeldolgozásra szánt papír;
                     
                  
                        5.3.
                     
                     
                        Irodai papírtermékeket és papírtáskákat gyártó üzemekből származó, újrafeldolgozásra szánt papír;
                     
                  
                        6.
                     
                     
                        Energiafelhasználás;
                     
                  
                        7.
                     
                     
                        Képzés;
                     
                  
                        8.
                     
                     
                        Használatra való alkalmasság;
                     
                  
                        9.
                     
                     
                        A termékre vonatkozó tájékoztatás;
                     
                  
                        10.
                     
                     
                        Az uniós ökocímkén feltüntetett információk.
                     
                  Az ökológiai kritériumok kiterjednek a nyomtatott papírtermékek, az irodai papírtermékek és a papírtáskák gyártásának teljes folyamatára – beleértve annak minden részfolyamatát – a papírgyártástól azon telephely(ek)ig, illetve gyártósorokig, ahol a nyomtatott papírtermékeket, az irodai papírtermékeket és a papírtáskákat nyomtatják és/vagy feldolgozzák. Az ökológiai kritériumok nem terjednek ki a szállításra és a csomagolásra.
            A nyomtatott papírtermékekre, az irodai papírtermékekre és a papírtáskákra alkalmazott valamennyi nyomtatási vagy feldolgozási műveletnek meg kell felelnie a vonatkozó követelményeknek. A késztermék alvállalkozó által nyomtatott vagy feldolgozott részeinek szintén meg kell felelniük a vonatkozó követelményeknek. A kérelemben fel kell sorolni a termék előállításában közreműködő összes nyomdát és alvállalkozót, címüket is feltüntetve.
            A kérelem meghatározott terméktípusra, például 2–30 oldalas ragasztott brosúrára nyújtható be. Ebben az esetben a terméktípust reprezentáló mintaterméknek meg kell felelnie a kritériumoknak. A mintaterméket az összes felhasznált anyagra és vegyi anyagra, a papírtípusokra, a maximális oldalszámra, a legnagyobb formátumra és az összes lehetséges kötési típusra való hivatkozással kell elemezni. Az uniós ökocímke minden olyan további termék esetében használható, amely megfelel a mintatermékre meghatározott kritériumoknak.
            Az uniós ökocímkével rendelkező termékek esetében a szállítók, a gyártóüzemek és a gyártási folyamat tekintetében bekövetkező változásokról értesíteni kell az illetékes testületeket, valamint a kritériumoknak való folyamatos megfelelés ellenőrizhetősége érdekében rendelkezésükre kell bocsátani az igazoló adatokat. A rendszeresen gyártott terméktípusok vagy olyan terméktípusok esetében, amelyeket csak egyszer fognak gyártani, a kérelemnek az adott termékre kell vonatkoznia.
            
               Értékelés és ellenőrzés:
               A konkrét értékelési és ellenőrzési követelmények kritériumonként fel vannak tüntetve.
            
            
               Amennyiben a kérelmezőnek a kritériumnak való megfelelés igazolására nyilatkozatokat, dokumentációkat, elemzéseket, vizsgálati jelentéseket vagy egyéb bizonyítékot kell benyújtania, azok származhatnak a kérelmezőtől és/vagy adott esetben annak szállítóitól és/vagy azok szállítóitól stb.
            
            
               Az illetékes testületeknek előnyben kell részesíteniük a vizsgáló- és kalibrálólaboratóriumokra vonatkozó harmonizált szabvány szerint akkreditált szervezetek által kiállított tanúsítványokat és a termékek, folyamatok és szolgáltatások tanúsítását végző szervezetekre vonatkozó harmonizált szabvány szerint akkreditált szervezetek által végzett ellenőrzéseket.
            
            
               Adott esetben az egyes kritériumok tekintetében a megadott vizsgálati módszerektől eltérő vizsgálati módszerek is alkalmazhatók, amennyiben a kérelmet elbíráló illetékes testület elfogadja azok egyenértékűségét.
            
            
               Adott esetben az illetékes testületek igazoló dokumentumokat kérhetnek, illetve független ellenőrzéseket vagy helyszíni ellenőrzéseket végezhetnek a szóban forgó kritériumoknak való megfelelés ellenőrzésére.
            
            
               Az uniós ökocímkével rendelkező termékek esetében a szállítók és a gyártóüzemek tekintetében bekövetkező változásokról értesíteni kell az illetékes testületeket, valamint rendelkezésükre kell bocsátani az igazoló adatokat a kritériumoknak való folyamatos megfelelés ellenőrizhetősége érdekében.
            
            
               Az uniós ökocímke odaítélésének előfeltétele, hogy a nyomtatott papírtermékek, az irodai papírtermékek és a papírtáskák megfeleljenek azon ország(ok) valamennyi vonatkozó jogi követelményének, amely(ek)ben a terméket forgalmazzák. A kérelmezőnek nyilatkozatot kell tennie arról, hogy a termék megfelel ennek a követelménynek.
            
            A következő fogalommeghatározásokat kell alkalmazni:
            
                        1.
                     
                     
                        „ragasztástechnikai alkalmazások”: papíripari késztermékekben használt (jellemzően filmrétegként alkalmazott) feldolgozott ragasztóanyagok;
                     
                  
                        2.
                     
                     
                        „tisztítószerek” a következők: a) különálló és beépített nyomóformák tisztítására, valamint nyomdai gépek nyomdafestéktől, papírportól és hasonló termékektől való megtisztítására szolgáló folyékony vegyi anyagok; b) kikészítőgépek és nyomdagépek tisztítására, például ragasztóanyagok és lakkmaradványok eltávolítására szolgáló szerek; c) megszáradt nyomdafesték eltávolítására használt nyomdafesték-eltávolítók; kivéve a nyomdagép egyéb részeinek, illetve a kikészítőgépeken és nyomdagépeken kívüli egyéb gépeknek a tisztítására szolgáló más tisztítószereket;
                     
                  
                        3.
                     
                     
                        „feldolgozási folyamat”: anyagoknak feldolgozott papírtermékké történő átalakítása, melynek részét képezheti nyomtatási folyamat is (nyomdai előkészítés, maga a nyomtatás és a nyomdai utómunkák);
                     
                  
                        4.
                     
                     
                        „feldolgozott papírtermék” olyan nyomtatott vagy nyomtatás nélküli, általában tárgyak és/vagy jegyzetek védelmére, kezelésére vagy tárolására szolgáló papír, karton vagy papíralapú hordozófelület, amely esetében a feldolgozás folyamata alapvető részét képezi a gyártási folyamatnak; a feldolgozott papírtermékek három fő termékkategóriája: borítékok, papírtáskák és irodai papírtermékek;
                     
                  
                        5.
                     
                     
                        „flexográfia (magasnyomás)”: olyan nyomtatási tevékenység, amely során gumi vagy rugalmas/elasztikus fotopolimer képhordozót alkalmaznak, amelyen a nyomó felület a nem nyomó felület felett helyezkedik el, s mely folyamat során párolgással száradó folyékony nyomdafestéket használnak;
                     
                  
                        6.
                     
                     
                        „diffúz kibocsátás”: illékony szerves vegyületeknek, illetve termékben lévő oldószernek nem véggázok formájában történő kibocsátása a levegőbe, a talajba és a vízbe, feltéve, hogy a 2010/75/EU irányelv VII. mellékletének 2. része nem tesz kivételt;
                     
                  
                        7.
                     
                     
                        „halogénezett szerves oldószer”: olyan szerves oldószer, amely molekulánként legalább egy bróm-, klór-, fluor- vagy jódatomot tartalmaz;
                     
                  
                        8.
                     
                     
                        „heat-set rotációs ofszetnyomás”: rotációs nyomtatási tevékenység, amely során olyan képhordozót használnak, melyben a nyomó és nem nyomó felületek egy síkban helyezkednek el, ahol a rotációs nyomás azt jelenti, hogy a nyomtatandó anyagot egy hengerről táplálják a gépbe, nem pedig külön ívenként;
                     
                  
                        9.
                     
                     
                        „laminálás”: két vagy több rugalmas anyag összeragasztása laminátumok előállítása céljából;
                     
                  
                        10.
                     
                     
                        „újrafeldolgozásra szánt papír”: a késztermék gyártása során keletkező papírhulladék-áram;
                     
                  
                        11.
                     
                     
                        „nyomásérzékeny ragasztóbevonatok (PSA)”: a felületükön még mozgó molekulákkal rendelkező ragasztóanyagok, amelyek a rögzítést követően is megfelelő tapadást eredményeznek kohéziós filmrétegük (bevonatuk) és a ragasztandó felület összenyomása által;
                     
                  
                        12.
                     
                     
                        „rotációs mélynyomás kiadványok készítésére”: rotációs mélynyomási tevékenység magazinok, brosúrák, katalógusok és hasonló termékek előállítására, ahol toluol-alapú nyomdafestékeket alkalmaznak;
                     
                  
                        13.
                     
                     
                        „újrapépesítés”: a papír visszaalakítása papíripari rostanyaggá;
                     
                  
                        14.
                     
                     
                        „rotációs szitanyomás”: olyan rotációs nyomtatási tevékenység, mely során a nyomdafestéket a nyomtatandó felületre porózus képhordozón nyomják át, melyben a nyomó felület nyitott, a nem nyomó felület leforrasztott, s mely során csak párolgással száradó folyékony nyomdafestéket használnak;
                     
                  
                        15.
                     
                     
                        „rotációs mélynyomás”: olyan nyomtatási tevékenység, amely során henger alakú képhordozót alkalmaznak, amelyben a nyomó felület a nem nyomó felület alatt helyezkedik el, s mely során párolgással száradó folyékony nyomdafestéket használnak;
                     
                  
                        16.
                     
                     
                        „TVOC”: az összes illékony szerves vegyület C-ben kifejezve (a levegőben);
                     
                  
                        17.
                     
                     
                        „rotációs nyomás”: olyan nyomtatás, melynek során a nyomtatandó anyagot egy hengerről táplálják a gépbe, nem pedig külön ívenként;
                     
                  
                        18.
                     
                     
                        „lakkozás”: olyan tevékenység, melynek során lakkot vagy a csomagolóanyag későbbi lezárása céljából ragasztóréteget visznek fel egy rugalmas anyagra;
                     
                  
                        19.
                     
                     
                        „illékony szerves vegyület (VOC)”: minden olyan szerves vegyület vagy a kreozot frakciója, amelynek gőznyomása 293,15 K-en 0,01 kPa vagy nagyobb érték, vagy ennek megfelelő illékonyságú a mindenkori felhasználás körülményei között.
                     
                  
               AZ UNIÓS ÖKOCÍMKE ODAÍTÉLÉSÉNEK KRITÉRIUMAI
            
            
               1. kritérium – Hordozófelület
            
            A késztermékben használt papírhordozónak, beleértve a kartont is, rendelkeznie kell a „grafikai célra szánt papír” uniós ökocímkéjével az (EU) 2019/70 bizottsági határozat (3) I. mellékletének megfelelően.
            
               Értékelés és ellenőrzés:
               a kérelmezőnek be kell nyújtania az (EU) 2019/70 bizottsági határozat I. melléklete szerinti, érvényes uniós ökocímke-tanúsítvány másolatát minden egyes, az uniós ökocímkével rendelkező nyomtatott papírtermékben, irodai papírtermékben és papírtáskában használt papírhordozóhoz.
            
            
               A kérelmezőnek termékleírást kell benyújtania az uniós ökocímkével rendelkező hordozó(k)ról, amelyben szerepel többek között azok kereskedelmi neve, valamint a felhasznált papír mennyisége. Fel kell tüntetni a felhasznált papírok szállítóinak nevét is.
            
            
               2. kritérium – Korlátozott anyagok
            
            A 2. kritérium egyes alkritériumainak való megfelelés igazolásának alapja az, hogy a kérelmező benyújtja az összes felhasznált releváns vegyi anyag jegyzékét a megfelelő dokumentációval együtt (biztonsági adatlap és/vagy a vegyi anyag szállítójának nyilatkozata). Minimumkövetelmény, hogy a kérelmező által a vonatkozó nyomtatási vagy feldolgozási folyamatok során használt valamennyi technológiai vegyi anyagot meg kell vizsgálni.
            2.1.   A különös aggodalomra okot adó anyagokra (SVHC) vonatkozó korlátozások
            
            A kérelmező által a gyártási folyamatban használt valamennyi vegyi anyagra és a késztermék részét képező valamennyi szállított anyagra vonatkozóan olyan szállítói nyilatkozattal kell rendelkezni, amely tanúsítja, hogy azok 0,10 tömegszázaléknál nagyobb koncentrációban nem tartalmaznak az 1907/2006/EK európai parlamenti és tanácsi rendelet (4)57. cikkében említett kritériumoknak megfelelő, az említett rendelet 59. cikkében leírt eljárás szerint azonosított és a különös aggodalomra okot adó anyagok jelöltlistáján szereplő anyagokat. E követelménytől nem lehet eltérni.
            
               Értékelés és ellenőrzés:
               A kérelmezőnek nyilatkozatot kell benyújtania arra vonatkozóan, hogy a terméket olyan szállított vegyi vagy egyéb anyagok felhasználásával állították elő, amelyek 0,10 tömegszázaléknál nagyobb koncentrációban nem tartalmaznak különös aggodalomra okot adó anyagokat. A nyilatkozatot az alkalmazott technológiai vegyi anyagokra vonatkozó biztonsági adatlapokkal, illetve a vegyi vagy egyéb anyagok szállítóinak megfelelő nyilatkozataival kell alátámasztani.
            
            
               A különös aggodalomra okot adó anyagnak (SVHC) minősülő és az 1907/2006/EK rendelet 59. cikkének bekezdése szerinti jelöltlistán szereplő vegyi anyagok jegyzéke itt olvasható:
            
            
               
                  http://echa.europa.eu/chem_data/authorisation_process/candidate_list_table_en.asp.
               
            
            
               A jegyzékre az uniós ökocímke iránti kérelem benyújtásának időpontjában érvényes állapota szerint kell hivatkozni.
            
            2.2.   Az 1272/2008/EK európai parlamenti és tanácsi rendelet szerint osztályozott anyagokra vonatkozó korlátozások (5)
            
            Amennyiben az 1. táblázatban nem szerepel erre vonatkozó eltérés, a termék és annak bármely alkotóeleme nem tartalmazhat 0,10 tömegszázaléknál nagyobb koncentrációban olyan anyagokat vagy keverékeket, amelyekhez az 1272/2008/EK rendeletnek megfelelően az alábbi veszélyességi osztályokat, veszélyességi kategóriákat és kapcsolódó figyelmeztetőmondat-kódok valamelyikét rendelték:
            
                        —
                     
                     
                        az 1. csoportba sorolt veszélyek: 1A. vagy 1B. kategóriájú rákkeltő, mutagén és/vagy reprodukciót károsító (CMR) anyagok: H340, H350, H350i, H360, H360F, H360D, H360FD, H360Fd, H360Df,
                     
                  
                        —
                     
                     
                        a 2. csoportba sorolt veszélyek: 2. kategóriájú CMR-anyagok: H341, H351, H361, H361f, H361d, H361fd, H362; 1. kategóriájú vízi toxicitás: H400, H410; 1. és 2. kategóriájú akut toxicitás: H300, H310, H330; 1. kategóriájú aspirációs toxicitás: H304; 1. kategóriájú specifikus célszervi toxicitás (STOT): H370, H372; 1. kategóriájú bőrszenzibilizáló: H317* (6),
                     
                  
                        —
                     
                     
                        a 3. csoportba sorolt veszélyek: 2., 3. és 4. kategóriájú vízi toxicitás: H411, H412, H413; 3. kategóriájú akut toxicitás: H301, H311, H331; 2. kategóriájú specifikus célszervi toxicitás (STOT): H371, H373.
                     
                  A fenti követelmény nem vonatkozik azon anyagok vagy keverékek használatára, amelyeket a gyártási folyamat során kémiailag módosítottak oly módon, hogy azok a veszélyek, amelyek miatt az anyagot vagy keveréket az 1272/2008/EK rendelet alapján osztályozták, már nem állnak fenn.
            
               1. táblázat
            
            
               Az 1272/2008/EK rendelet szerint osztályozott anyagokra vonatkozó korlátozásoktól való eltérések és az alkalmazandó feltételek
            
            
                        Anyag/keverék típusa
                     
                     
                        Alkalmazhatóság
                     
                     
                        Az eltérés tárgyát képező veszélyességi osztályok, veszélyességi kategóriák és figyelmeztetőmondat-kódok
                     
                     
                        Az eltérés feltételei
                     
                  
                        Ásványolajok és desztillátumok
                     
                     
                        Heat-set, coldset vagy digitális eljárással nyomtatott papírtermékek
                     
                     
                        Aspirációs veszély, 1. kategória, H304
                     
                     
                        A kérelmezőnek bizonyítania kell az illetékes testület számára, hogy a biztonsági adatlapon szereplő, a biztonságos kezelésre és tárolásra, valamint az expozíció megfelelő ellenőrzésére és a személyi védelemre vonatkozó valamennyi releváns utasítás érvényben van, és nyilatkoznia kell arról, hogy azokat betartották.
                     
                  
                        Nikkel
                     
                     
                        Fém összetevők
                     
                     
                        Bőrszenzibilizáció, 1. kategória, H317, rákkeltő hatás, 2. kategória, H351, specifikus célszervi toxicitás, ismétlődő expozíció, 1. kategória, H372
                     
                     
                        A kérelmezőnek tájékoztatnia kell a fogyasztót a nikkelnek a fémek galvanizálására, bevonására vagy ötvözésére történő felhasználásáról.
                     
                  
               Értékelés és ellenőrzés: a kérelmezőnek be kell nyújtania a gyártási folyamat során használt valamennyi releváns vegyi anyag jegyzékét, mellékelve a vonatkozó biztonsági adatlapot vagy a vegyi anyag szállítójának nyilatkozatát, valamint a részösszetevők szállítóinak vonatkozó nyilatkozatait.
            
            Ki kell emelni minden olyan vegyi anyagot, amely az 1272/2008/EK rendelet szerinti osztályozás alapján korlátozás tárgyát képező anyagot vagy keveréket tartalmaz. A vegyi anyag hozzávetőleges adagolási arányát, valamint a korlátozás tárgyát képező anyag vagy keverék szóban forgó vegyi anyagban jelen lévő (a biztonsági adatlapon vagy a szállítói nyilatkozatban megadottak szerinti) koncentrációját és 100 %-os feltételezett retenciós faktort kell alkalmazni a korlátozás tárgyát képező anyag vagy keverék késztermékben maradó mennyiségének becslésére.
            
               Mivel egyetlen engedély hatálya alá több, ugyanazon technológiai vegyi anyagot használó termék vagy potenciális termék is tartozhat, a számítást csak az uniós ökocímke-engedély iránti kérelem tárgyát képező legkedvezőtlenebb termékre (például a legnagyobb nyomtatott felülettel rendelkező termékre) kell benyújtani.
            
            
               A 100 %-os retenciós faktortól való eltérést (például az oldószer párolgását) és a korlátozott veszélyes anyag vagy keverék kémiai módosulását írásban kell indokolni, és az indokolást be kell nyújtani az illetékes testületnek.
            
            
               Minden olyan korlátozott anyag vagy keverék esetében, amely a kész nyomtatott papírtermékben, irodai papírtermékben vagy papírtáskában, illetve azok releváns részösszetevőiben 0,10 tömegszázaléknál nagyobb koncentrációban van jelen, a megfelelő eltérést kell alkalmazni, és igazolni kell a vonatkozó eltérési feltételeknek való megfelelést.
            
            2.3.   Biocid termékek és biocid hatóanyagok
            
            A nyomtatott papírtermékek, az irodai papírtermékek és a papírtáskák nem kezelhetők biocid termékekkel, ideértve a 7. terméktípusba (bevonatvédő szerek) és a 9. terméktípusba (rost, bőr, gumi és polimerizált anyagok tartósítószerei) tartozó termékeket is.
            Kizárólag a nyomdafestékekben, lakkokban, fénymázban és a gyártási folyamatok során használt egyéb készítményekben jelen lévő, a tartályban forgalomba hozott készítményekhez használt – azaz a 6. biocid terméktípusba (termékek eltarthatóságát biztosító tartósítószerek) tartozó, valamint a hűtőfolyadékokhoz és technológiai eljárásokhoz használt tartósítószerek (11. biocid terméktípus) engedélyezettek, feltéve, hogy:
            
                        —
                     
                     
                        az esettől függően az 528/2012/EU európai parlamenti és tanácsi rendelet (7) értelmében jóváhagyták a 6. terméktípus vagy a 11. terméktípus tekintetében történő felhasználásukat, vagy
                     
                  
                        —
                     
                     
                        a 6. terméktípus vagy a 11. terméktípus tekintetében történő felhasználásukra vonatkozó, az 528/2012/EU rendelet szerinti jóváhagyási határozat meghozataláig vizsgálat alatt állnak.
                     
                  Ha a fenti feltétel(ek)nek megfelelő valamely biocid hatóanyaghoz a H410 vagy a H411 figyelmeztetőmondat-kódot rendelik (a vízi környezetre veszélyes, krónikus veszélyek, 1. vagy 2. kategória), annak használata csak akkor engedélyezhető, ha a bioakkumulációs képessége < 3,0 log Pow (az oktanol/víz megoszlási együttható logaritmusa), vagy ha a biokoncentrációs tényezője (BCF) ≤ 100.
            
               Értékelés és ellenőrzés:
               a kérelmezőnek nyilatkoznia kell arról, hogy mely biocid termékeket használták fel a gyártási folyamat során, meg kell adnia a biocid termék felhasználásának jellegét (6. vagy 11. terméktípus), és be kell nyújtania a biztonsági adatlapok egy-egy példányát, valamint a biocid termékek gyártói által kiállított vonatkozó nyilatkozatokat vagy vizsgálati jelentéseket.
            
            2.4.   Tisztítószerek
            
            A nyomtatási folyamatok és/vagy részfolyamatok szokásos tisztítási műveleteihez használt tisztítószerek:
            
                        —
                     
                     
                        0,10 tömegszázaléknál nagyobb koncentrációban nem tartalmazhatnak olyan oldószereket, amelyek lobbanáspontja < 60 °C,
                     
                  
                        —
                     
                     
                        0,10 tömegszázaléknál nagyobb koncentrációban nem tartalmazhatnak benzolt,
                     
                  
                        —
                     
                     
                        1,0 tömegszázaléknál nagyobb koncentrációban nem tartalmazhatnak toluolt vagy xilolt,
                     
                  
                        —
                     
                     
                        0,10 tömegszázaléknál nagyobb koncentrációban nem tartalmazhatnak aromás szénhidrogéneket (≥C9),
                     
                  
                        —
                     
                     
                        0,10 tömegszázaléknál nagyobb koncentrációban nem tartalmazhatnak halogénezett szénhidrogén-, terpén-, n-hexán-, nonilfenol-, N-metil-2-pirrolidon- vagy 2-butoxietanol-alapú összetevőket.
                     
                  Ezek a korlátozások nem vonatkoznak az olyan speciális készítményekben felhasznált tisztítószerekre, amelyeket csak alkalmanként használnak, például a megszáradt nyomdafesték eltávolításához és a nyomókendők regenerálásához.
            A toluolra vonatkozó korlátozás nem vonatkozik a rotációs mélynyomási folyamatok során használt tisztítószerekre.
            
               Értékelés és ellenőrzés
               : a kérelmezőnek nyilatkoznia kell a különböző felhasznált tisztítószerekről, és arról, hogy azokat rutin tisztítási eljárásokhoz vagy olyan különleges eljárásokhoz használják-e, mint a megszáradt nyomdafesték eltávolítása vagy a nyomókendő regenerálása. Minden felhasznált tisztítószerhez biztonsági adatlapot kell mellékelni. A rendszeresen használt tisztítószerek esetében a biztonsági adatlapokat alá kell támasztani a tisztítószer szállítója által kiállított, a fent felsorolt korlátozásoknak való megfelelésről szóló nyilatkozattal.
            
            2.5.   Alkil-fenol-etoxilátok, halogénezett oldószerek és ftalátok
            
            Az alábbi anyagok vagy készítmények 0,10 tömegszázaléknál nagyobb koncentrációban nem lehetnek jelen a nyomtatott papírtermékek, az irodai papírtermékek és a papírtáskák előállításához alkalmazott nyomtatási folyamatok és/vagy részfolyamatok során használt nyomdafestékekben, színezékekben, tonerekben, ragasztóanyagokban vagy tisztítószerekben:
            
                        —
                     
                     
                        alkil-fenol-etoxilátok és olyan származékaik, amelyek lebomlásával alkil-fenolok keletkezhetnek,
                     
                  
                        —
                     
                     
                        olyan halogénezett oldószerek, amelyek a kérelem benyújtásának időpontjában már be voltak sorolva a 2.2. pontban szereplő veszélyességi osztályok valamelyikébe,
                     
                  
                        —
                     
                     
                        olyan ftalátok, amelyekhez a kérelem benyújtásának időpontjában az 1272/2008/EK rendeletnek megfelelően a reprodukciós toxicitás veszélyességi osztályait (1A., 1B. vagy 2. kategória) rendelték, és az alábbi, kapcsolódó figyelmeztetőmondat-kódok közül egyet vagy többet: H360F, H360D, H360FD, H360Fd, H360Df, H361, H361f, H361d, H361fd vagy H362.
                     
                  
               
                  Értékelés és ellenőrzés:
               a kérelmezőnek biztonsági adatlapo(ka)t, valamint a vegyi anyag szállítója (szállítói) által kiadott nyilatkozatot kell benyújtania annak igazolására, hogy a szóban forgó vegyi anyagokban 0,10 tömegszázaléknál nagyobb koncentrációban nincsenek jelen APEO-k vagy más alkilfenol-származékok, halogénezett oldószerek vagy releváns ftalátok.
            
            2.6.   A nyomdafestékekre, tonerekre és lakkokra vonatkozó további korlátozások
            
            
                        
                           Megjegyzés
                        
                     
                     
                        :
                     
                     
                        e kritérium alkalmazásában és eltérő rendelkezés hiányában a korlátozások azt jelentik, hogy a veszélyes anyag vagy keverék 0,10 tömegszázaléknál nagyobb koncentrációban nincs jelen a nyomdafestékben, a tonerben vagy a lakk-készítményben.
                     
                  Az uniós ökocímkével rendelkező nyomtatott papírtermékek, irodai papírtermékek és papírtáskák előállításához alkalmazott nyomtatási folyamatok vagy részfolyamatok során használt nyomdafestékekben, tonerekben és lakkokban felhasznált valamennyi anyagra vagy keverékre a következő korlátozások vonatkoznak:
            
                        —
                     
                     
                        nem használható fel olyan anyag vagy keverék, amelyhez a rákkeltő, mutagén és/vagy reprodukciót károsító veszélyességi osztályt (1A., 1B. vagy 2. kategória) rendelték, és az alábbi figyelmeztetőmondat-kódok közül egyet vagy többet: H340, H350, H350i, H360, H360F, H360D, H360FD, H360Fd, H360Df,
                     
                  
                        —
                     
                     
                        nem használható fel olyan anyag vagy keverék, amelyhez az „akut toxicitás” (szájon át, bőrön át, belélegzéssel) veszélyességi osztályt (1. vagy 2. kategória) rendelték, és az alábbi figyelmeztetőmondat-kódok közül egyet vagy többet: H300, H310, H330,
                     
                  
                        —
                     
                     
                        nem használható fel olyan anyag vagy keverék, amelyhez az „akut toxicitás” (szájon át, bőrön át) veszélyességi osztályt (3. kategória) rendelték, és az alábbi figyelmeztetőmondat-kódok közül egyet vagy többet: H301, H311,
                     
                  
                        —
                     
                     
                        nem használható fel olyan anyag vagy keverék, amelyhez a „specifikus célszervi toxicitás” (akár egyszeri, akár ismétlődő expozíció esetén) veszélyességi osztályt (1. kategória) rendelték, és az alábbi figyelmeztetőmondat-kódok közül egyet vagy többet: H370, H372,
                     
                  
                        —
                     
                     
                        nem használhatók fel olyan pigmentek vagy adalékanyagok, amelyek alapja az antimon, az arzén, a kadmium, a króm(VI), az ólom, a higany, a szelén vagy ezek vegyületei, és ezek a fémek szennyeződésként csak nyomokban, legfeljebb 0,010 tömegszázalék koncentrációban engedélyezettek,
                     
                  
                        —
                     
                     
                        nem használhatók fel olyan azoszínezékek, amelyek egy vagy több azocsoport reduktív hasításával egy vagy több, az 1907/2006/EK rendelet XVII. melléklete 43. bejegyzésének 8. függelékében felsorolt aromás aminokat szabadíthatnak fel (lásd az említett melléklet 1. függelékében található indikatív listát),
                     
                  
                        —
                     
                     
                        nem használhatók fel a következő oldószerek: 2-metoxi-etanol, 2-etoxi-etanol, 2-metoxi-etil-acetát, 2-etoxi-etil-acetát, 2-nitropropán és metanol,
                     
                  
                        —
                     
                     
                        nem használhatók fel a következő lágyítószerek: klórozott naftalinok, klórozott paraffinok, monokrezil-foszfát, trikrezil-foszfát és monokrezil-difenil-foszfát,
                     
                  
                        —
                     
                     
                        nem használhatók fel a diaminosztilbén és származékai, a 2,4-dimetil-6-terc-butilfenol, a 4,4’-bisz(dimetilamino)benzofenon (Michler-keton) és a hexaklór-ciklohexán.
                     
                  
               Értékelés és ellenőrzés:
               a kérelmezőnek be kell nyújtania az uniós ökocímkével rendelkező nyomtatott papírtermékek, irodai papírtermékek és a papírtáskák előállítása során használt valamennyi nyomdafesték és kapcsolódó termék jegyzékét, valamint az egyes termékek szállítója/gyártója által kiadott biztonsági adatlapokat és nyilatkozatot arra vonatkozóan, hogy minden egyes nyomdafesték és kapcsolódó termék megfelel ennek a kritériumnak.
            
            2.7.   A rotációs mélynyomás során használt toluol visszanyerése
            
            Az uniós ökocímkével rendelkező nyomtatott papírtermékek, irodai papírtermékek és a papírtáskák előállításához használt rotációs mélynyomási folyamatoknak oldószer-visszanyerő rendszerrel és legalább 97 %-os, igazolható toluol-visszanyerési hatékonysággal kell rendelkezniük.
            
               Értékelés és ellenőrzés:
               a kérelmezőnek nyilatkozatot kell benyújtania arról, hogy megfelel ennek a kritériumnak, és mellékelnie kell az oldószer-visszanyerő rendszer leírását és a toluol anyagmérlegét, amely igazolja, hogy a legutóbbi lezárult naptári évben a visszanyerés legalább 97 %-os volt. Új vagy felújított gyártóüzem esetében a számításokat az üzem legalább három hónapos reprezentatív üzemelésére kell alapozni.
            
            
               3. kritérium – Újrafeldolgozhatóság
            
            3.1.   A nem papíralapú részek eltávolíthatósága
            
            Az irodai papírtermékek nem papíralapú részeinek, például a fémrudaknak vagy a műanyag borítóknak könnyen eltávolíthatónak kell lenniük annak biztosítása érdekében, hogy ne akadályozzák az újrafeldolgozási folyamatot. A kis méretű, nem papírból készült elemek, például a kapcsok vagy a borítékablakok mentesülnek e követelmény alól.
            
               Értékelés és ellenőrzés:
               a kérelmezőnek nyilatkozatot kell benyújtania e kritérium teljesüléséről, mellékelve legalább a következő dokumentumok egyikét: a termék gyártója vagy tervezője, a hulladékpapír-begyűjtő vagy az újrafeldolgozást végző vállalat, illetve az ilyen tevékenységeket végző egyéb szervezet által kiállított nyilatkozat. A nyilatkozatot a termékben felhasznált, nem papíralapú anyagok jegyzékével kell alátámasztani.
            
            3.2.   Újrapépesíthetőség
            
            A terméknek újrapépesíthetőségre alkalmasnak kell lennie.
            Nedvesszilárdságot növelő anyagok nem használhatók, kivéve a papírtáskák és a csomagolópapírok esetében, ahol is csak akkor, ha bizonyítható a termék újrapépesíthetősége.
            Laminálószerek – többek között polietilén és/vagy polipropilén – kizárólag a legalább 1 éves élettartamú termékek tartósságának növelésére használható. Ez vonatkozik a könyvekre, az iratrendezőkre, az irattartókra, a füzetekre, a naptárakra, a jegyzetfüzetekre és a naplókra. Laminálószerek nem használhatók magazinok, papírtáskák és csomagolópapírok esetében. Kettős laminálás semmilyen termékben nem használható.
            
               Értékelés és ellenőrzés:
               a kérelmezőnek nyilatkozatot kell benyújtania e kritérium teljesüléséről, mellékelve az alábbiakban megjelölt dokumentációt.
            
            
               A nyomtatott papírtermékek és az irodai papírtermékek esetében a kérelmezőnek nyilatkoznia kell arról, hogy nedvesszilárdságot növelő anyagok használatára nem került sor.
            
            
               A papírtáskák és a csomagolópapírok esetében a kérelmezőnek nyilatkozatot kell benyújtania arra vonatkozóan, hogy nedvesszilárdságot növelő anyagok használatára nem került sor. Ellenkező esetben a kérelmezőnek a PTS-RH 021 módszer, az ATICELCA 501 értékelési rendszer vagy valamely, azokkal egyenértékű, az illetékes testület által egyenértékű tudományos minőségű adatok forrásaként elismert standard módszer alapján készült vizsgálati jelentés(ek) eredményével (eredményeivel) kell alátámasztania a termék újrapépesíthetőségét.
            
            
               A kérelmezőnek nyilatkozatot kell benyújtania arra vonatkozóan, hogy az újságok, a magazinok, a papírtáskák, a csomagolópapír és az irodai papírtermékek esetében laminálás alkalmazására nem került sor. Ellenkező esetben a kérelmezőnek be kell nyújtania a PTS-RH 021 módszer, az ATICELCA 501 értékelési rendszer vagy valamely, azokkal egyenértékű, az illetékes testület által elfogadott, standard módszer alapján készült vizsgálati jelentés(ek) eredményeit, amelyek igazolják a termék újrapépesíthetőségét.
            
            
               Laminált termékek esetében a kérelmezőnek nyilatkoznia kell arról, hogy kettős laminálás használatára nem került sor.
            
            
               Ha a papírtermék könnyen eltávolítható alkotórészt tartalmaz (például függőmappa esetében fémlapot, illetve magazin-inzertet, műanyag borítót vagy többször használható füzetborítót), az újrapépesíthetőséget ezen összetevő nélkül is lehet vizsgálni.
            
            3.3.   A ragasztóanyagok eltávolíthatósága
            
            Ez a kritérium a nyomtatott papírtermékekre, az irodai papírtermékekre és a papírtáskákra vonatkozik.
            A késztermék legalább 0,50 tömegszázalékát kitevő öntapadó címkék esetében igazolni kell az e követelménynek való megfelelést. A nem öntapadó címkék mentesülnek e kritériumok teljesítése alól.
            Eltérő rendelkezés hiányában ragasztóanyagok csak akkor használhatók, ha eltávolíthatóságukat az EPRC ragasztóanyag-eltávolíthatósági pontrendszere (EPRC Adhesive Removal Scorecard) legalább 71 pontra értékeli.
            Nyomásérzékeny ragasztóbevonatok csak akkor használhatók, ha eltávolíthatóságukat az EPRC ragasztóanyag-eltávolíthatósági pontrendszere legalább valamely pozitív eltávolíthatósági pontszámmal értékeli.
            A vízalapú ragasztóanyagok mentesülnek e követelmény teljesítése alól.
            
               Értékelés és ellenőrzés:
               a kérelmezőnek nyilatkozatot kell benyújtania arról, hogy megfelel az Európai Papír-újrahasznosítási Tanács (EPRC) iránymutatásai szerinti ragasztóanyag-eltávolíthatósági eredménytáblának. A nyilatkozatot alá kell támasztani a 12. INGEDE-módszer vagy valamely, azzal egyenértékű, az illetékes testület által egyenértékű tudományos minőségű adatok forrásaként elismert standard módszer alapján végzett ragasztóanyag-eltávolíthatósági vizsgálat eredményeivel.
            
            
               Vízalapú ragasztóanyagok esetében a ragasztóanyag gyártójának nyilatkoznia kell arról, hogy a ragasztóanyag vízalapú. A ragasztóanyagra vonatkozó biztonsági adatlap csak akkor fogadható el a megfelelőség bizonyítékaként, ha fel van tüntetve benne, hogy a termékben használt ragasztóanyag vízalapú.
            
            
               A nyomtatott termékek újrafeldolgozhatóságának értékelése: ragasztástechnikai alkalmazások eltávolíthatósági eredménytáblája („Assessment of Printed Product Recyclability, Scorecard for Removability of Adhesive Applications”) mellékletében felsorolt ragasztástechnikai alkalmazások úgy tekintendők, hogy megfelelnek e követelménynek.
            
            3.4.   A nyomdafesték eltávolíthatósága
            
            Ez a kritérium a fehérpapír-alapú nyomtatott papírtermékekre és borítékokra vonatkozik.
            A nyomdafesték eltávolíthatóságát bizonyítani kell.
            A nyomtatott termék akkor felel meg a követelménynek, ha az összes elemzett paraméter pozitív pontszámot kapott, és a végső pontszám az EPRC festékeltávolíthatósági pontrendszere (Deinkability Scorecard) vagy valamely, azzal egyenértékű értékelés alapján legalább 51. A borítékokat mentesíteni kell a festékeltávolíthatósági vizsgálat elvégzése alól.
            Borítékok esetében belső nyomtatás csak adatvédelmi okokból és 135 g/m2-nél kisebb tömegű vagy 98 %-nál kisebb átlátszatlansági szintű papírból készült borítékokban alkalmazható. A nyomtatott belső felület nem érheti el a ragasztott felülettel csökkentett teljes belső felület 80 %-át, és a nyomtatásához világos színárnyalatokat kell használni.
            
               Értékelés és ellenőrzés:
               a kérelmezőnek vagy a festék gyártójának nyilatkozatot kell benyújtania arról, hogy megfelel az Európai Papír-újrahasznosítási Tanács (EPRC) iránymutatásai szerinti festékeltávolíthatósági pontszámoknak. A nyilatkozatot alá kell támasztani a 11. INGEDE-módszer vagy valamely, azzal egyenértékű, az illetékes testület által egyenértékű tudományos minőségű adatok forrásaként elismert standard módszer alapján végzett festék-eltávolíthatósági vizsgálat eredményeivel.
            
            
               Borítékok esetében a kérelmezőnek nyilatkozatot kell benyújtania arról, hogy megfelel e követelménynek, melynek alátámasztásához meg kell adnia a felhasznált papírnak az UNE-EN ISO 536 szabvánnyal összhangban lévő négyzetméterenkénti tömegét, az ISO 2471 szabvánnyal összhangban lévő átlátszatlansági szintjét, illetve a nyomdafesték színét és a belső nyomtatású felület százalékos arányát.
            
            
               A nyomtatott termékek újrafeldolgozhatóságának értékelése: festékeltávolíthatósági pontrendszer („Assessment of Printed Product Recyclability, Deinkability Score”) mellékletében felsorolt nyomtatási technológiák és anyagkombinációk úgy tekintendők, hogy megfelelnek e követelményeknek.
            
            
               A nyomtatási technológiák, illetve a nyomdafestékek vizsgálatát a termékben használt papírtípus(ok)on kell elvégezni.
               A vizsgálati tanúsítvány más, ugyanolyan nyomdafestékkel és ugyanolyan típusú hordozón elhelyezett nyomtatványokhoz is használható, amennyiben a festékkel való lefedettség ugyanakkora vagy kisebb, mint a vizsgált terméken.
            
            
               4. kritérium – Kibocsátás
            
            4.1.   A rotációs mélynyomásból a vízbe történő kibocsátás
            
            A Cr és a Cu tényleges mennyisége a kivezető pontnál nem haladhatja meg a nyomdában használt nyomóhenger felszínének m2-eként a 20, illetve 200 mg-ot.
            
               Értékelés és ellenőrzés:
               a kibocsátott Cr és Cu mennyiségét a kezelés után és közvetlenül a kibocsátás előtt ellenőrizni kell a rotációs mélynyomó üzemben. Minden 3 hónapban reprezentatív egyesített mintát kell gyűjteni a Cr- és Cu-tartalmú kibocsátott anyagokból. Legalább évente egyszer egy akkreditált laboratóriumnak analitikai vizsgálatot kell végeznie az egyesített mintából származó Cr- és Cu-tartalomnak az EN ISO 11885 szabvány vagy valamely, azzal egyenértékű, az illetékes testület által egyenértékű tudományos minőségű adatok forrásaként elismert standard módszer alapján történő meghatározása céljából.
            
            
               E kritérium vonatkozásában a megfelelőséget úgy kell megállapítani, hogy az éves analitikai vizsgálaton mért Cr- és Cu-mennyiséget el kell osztani a nyomdában a nyomtatáshoz használt nyomóhenger-felszín nagyságával. Ez utóbbi kiszámításához a nyomdában a nyomtatáshoz használt nyomóhenger felszínméretét (= 2πrL, ahol r a sugár, L pedig a henger hossza) meg kell szorozni az adott év nyomdai feladatainak számával.
            
            4.2.   A 2010/75/EU európai parlamenti és tanácsi irányelv (8)
               hatálya alá tartozó létesítményekből vagy azokkal egyenértékű létesítményekből származó kibocsátás
            
            A 2010/75/EU irányelv I. és VII. mellékletének hatálya alá tartozó nyomtatási folyamatokra, illetve az azokkal egyenértékű, az EU-n kívül végzett, a 2010/75/EU irányelv I. és VII. mellékletében foglalt előírásoknak megfelelő nyomtatási folyamatokra a következő követelményeket kell alkalmazni.
            4.2. a)   Kiadványok rotációs mélynyomásából származó illékony szerves vegyületek (VOC) és króm(VI) kibocsátása
            
            Az oldószer anyagmérlegével számított VOC diffúz kibocsátás nem haladhatja meg az oldószerbevitel 2,0 %-át, a véggázokban lévő TVOC (9) pedig nem haladhatja meg a 16,0 mg C/Nm3 értéket.
            A levegőbe kibocsátott Cr(VI) mennyisége nem haladhatja meg a papír tonnájára számított 15,0 mg-ot. A levegőbe történő kibocsátás csökkentésére külön kibocsátáscsökkentő berendezést kell működtetni.
            4.2. b)   A heat-set rotációs ofszetnyomásból származó illékony szerves vegyületek (VOC) kibocsátása
            
            Az oldószer anyagmérlegével számított összes VOC-kibocsátás nem haladhatja meg a festékbevitel kilogrammjára számított 0,03 kg VOC-ot; alternatív megoldásként az oldószer anyagmérlegével számított VOC diffúz kibocsátás nem haladhatja meg az oldószerbevitel 8 %-át, a véggázokban lévő TVOC-kibocsátás pedig nem haladhatja meg a 12,0 mg C/Nm3 értéket.
            4.2. c)   A magasnyomásból és a kiadványoktól eltérő termékek rotációs mélynyomásából származó illékony szerves vegyületek (VOC) kibocsátása
            
            Az oldószer anyagmérlegével számított összes VOC-kibocsátás nem haladhatja meg a festékbevitel kilogrammjára számított 0,24 kg VOC-ot; alternatív megoldásként az oldószer anyagmérlegével számított VOC diffúz kibocsátás nem haladhatja meg az oldószerbevitel 9,6 %-át, a véggázokban lévő TVOC-kibocsátás pedig nem haladhatja meg a 16,0 mg C/Nm3 értéket.
            
               Értékelés és ellenőrzés:
               a kérelmezőnek be kell nyújtania az e kritérium teljesülését igazoló részletes számításokat és vizsgálati adatokat a kapcsolódó igazoló dokumentációval együtt.
            
            
               Az összes VOC-kibocsátás vagy adott esetben a VOC diffúz kibocsátás esetében az oldószer anyagmérlegének kiszámítását a működés 12 hónapja alatti gyártás alapján kell elvégezni. Az oldószer anyagmérlegének összhangban kell lennie a 2010/75/EU irányelv VII. melléklete 7. részének 2. pontjában szereplő meghatározással. Új vagy felújított gyártóüzem esetében a számításokat az üzem legalább három hónapos reprezentatív üzemelésére kell alapozni.
            
            
               A kérelmezőnek vagy a vegyi anyagok szállítóinak nyilatkozatban kell ismertetniük a festékek, mosószerek, nedvesítőszerek vagy a megfelelő egyéb vegyipari termékek VOC-tartalmát.
            
            
               Az oldószer anyagmérlegének kiszámítását évente kell elvégezni. A személyzet valamely felelős tagja írásbeli értékelést végez. Az értékelést kérésre át kell adni az illetékes testületnek.
            
            
               A véggázokban a levegőbe jutó összes TVOC-kibocsátás nyomon követéséhez a 10 kg C/h-nál kisebb TVOC-terhelésű kéményeket legalább évente egyszer ellenőrizni kell az EN 12619 szabványnak vagy valamely, azzal egyenértékű szabványnak megfelelően. Abban az esetben, ha a TVOC-terhelés (éves átlagban) kisebb, mint 0,1 kg C/h, vagy ha a nem csökkentett és stabil TVOC-terhelés kisebb, mint 0,3 kg C/h, a nyomon követés gyakorisága háromévente egy alkalomra csökkenthető, vagy az ellenőrzés helyettesíthető számítással, feltéve, hogy az egyenértékű tudományos minőségű adatokat biztosít.
            
            
               10 kg C/h vagy annál nagyobb TVOC-terhelésű kémények esetében az EN 15267-1, az EN 15267-2, az EN 15267-3 és az EN 14181 szabvány szerinti nyomon követésnek folyamatosnak kell lennie. Folyamatos mérés esetén az adatoknak egy nap átlagát kell reprezentálniuk, érvényes óránkénti vagy fél óránkénti átlagok alapján.
            
            
               A kibocsátáscsökkentő rendszerben a VOC-megsemmisítés mértékét (például termikus oxidáció, adszorpció aktív szénen) legalább háromévente meg kell határozni a nyers gázban és a tiszta gázban lévő VOC-koncentráció kombinált mérésével.
            
            
               A véggáz mérési adatait nyilvántartásba kell venni, és kérésre az illetékes testület rendelkezésére kell bocsátani.
            
            
               A kérelmezőnek ismertetnie kell az alkalmazott rendszert, mellékelve a Cr(VI)-kibocsátás ellenőrzésével és nyomon követésével kapcsolatos dokumentációt. A dokumentációnak tartalmaznia kell a levegőbe történő Cr(VI)-kibocsátás csökkentésével kapcsolatos vizsgálati eredményeket.
            
            4.3.   A 2010/75/EU európai parlamenti és tanácsi irányelv hatálya alá nem tartozó nyomtatási folyamatokból származó VOC-kibocsátás
            
            A következő követelményeket kell alkalmazni a 2010/75/EU irányelv I. mellékletének vagy VII. melléklete 2. részének hatálya alá nem tartozó nyomtatási folyamatokra, illetve az azokkal egyenértékű, az EU-n kívül végzett, a 2010/75/EU irányelv I. és VII. mellékletében foglalt előírásoknak meg nem felelő nyomtatási folyamatokra.
            Az oldószer anyagmérlegével számított összes VOC-kibocsátás nem haladhatja meg a következő értékeket:
            
                        —
                     
                     
                        4,5 kg VOC/tonna papír az ívadagoló ofszetnyomás esetében,
                     
                  
                        —
                     
                     
                        1,0 kg VOC/tonna papír a digitális nyomtatás esetében,
                     
                  
                        —
                     
                     
                        2,0 kg VOC/tonna papír a heat-set rotációs ofszetnyomás esetében,
                     
                  
                        —
                     
                     
                        2,5 kg VOC/tonna papír a coldset rotációs ofszetnyomás esetében,
                     
                  
                        —
                     
                     
                        3,0 kg VOC/tonna papír egyéb rotációs mélynyomó, flexográfiai, rotációs szitanyomó, lamináló vagy lakkozó egységek esetében.
                     
                  Alternatív megoldásként, ha távozógáz-kezelést alkalmaznak, az oldószer anyagmérlegével számított VOC diffúz kibocsátás nem haladhatja meg az oldószerbevitel 10 %-át, a véggázokban lévő TVOC-kibocsátás pedig nem haladhatja meg a 20 mg C/Nm3 értéket.
            A heat-set ofszetnyomás, a rotációs mélynyomás és a flexográfia szárítási műveleteinél felszabaduló illékony oldószerek kezelésére oldószer-visszanyerési, hőkezeléses vagy ezekkel egyenértékű rendszert – például vízalapú festékekkel történő helyettesítést – kell alkalmazni.
            
               Értékelés és ellenőrzés:
               a kérelmezőnek ismertetnie kell az alkalmazott rendszert, mellékelve a levegőbe történő kibocsátás ellenőrzésével és nyomon követésével kapcsolatos dokumentációt és vizsgálati eredményeket.
            
            
               Az összes VOC-kibocsátás vagy adott esetben a VOC diffúz kibocsátás esetében az oldószer anyagmérlegét a működés 12 hónapja alatti gyártás alapján kell kiszámítani. Az oldószer anyagmérlegének összhangban kell lennie a 2010/75/EU irányelv VII. melléklete 7. részének 2. pontjában szereplő meghatározással. A VOC-kibocsátásnak a papír tömegéhez való hozzárendeléséhez minden nyomtatott felületet figyelembe kell venni a számítás során. Új vagy felújított gyártóüzem esetében a számításokat az üzem legalább három hónapos reprezentatív üzemelésére kell alapozni.
            
            
               A véggázokban a levegőbe jutó összes TVOC-kibocsátás nyomon követéséhez a 10 kg C/h-nál kisebb TVOC-terhelésű kéményeket legalább évente egyszer ellenőrizni kell az EN 12619 szabványnak vagy valamely, azzal egyenértékű szabványnak megfelelően. Abban az esetben, ha a TVOC-terhelés (éves átlagban) kisebb, mint 0,1 kg C/h, vagy ha a nem csökkentett és stabil TVOC-terhelés kisebb, mint 0,3 kg C/h, a nyomon követés gyakorisága háromévente egy alkalomra csökkenthető, vagy az ellenőrzés helyettesíthető számítással, feltéve, hogy az egyenértékű tudományos minőségű adatokat biztosít.
            
            
               A kérelmezőnek vagy a vegyi anyagok szállítóinak nyilatkozatban kell ismertetniük a festékek, mosószerek, nedvesítőszerek vagy a megfelelő egyéb vegyipari termékek VOC-tartalmát.
            
            
               5. kritérium – Hulladék
            
            5.1.   Hulladékgazdálkodási rendszer
            
            Annak a létesítménynek, ahol a terméket gyártják, a helyi vagy nemzeti szabályozó hatóságok meghatározása szerinti hulladékkezelő rendszerrel kell rendelkeznie, amely tartalmazza és dokumentálja a szilárd és folyékony hulladékok – köztük a hulladékpapír, valamint a nyomdafestékekből, a tisztítószer-oldatokból és a nedvesítőszer-oldatokból származó hulladékok – mennyiségének csökkentésére tett intézkedéseket.
            A hulladékgazdálkodási rendszert dokumentálni vagy ismertetni kell, legalább a következő folyamatokra kitérve:
            
                        —
                     
                     
                        a hulladékáramban lévő újrafeldolgozható anyagok kezelése, gyűjtése, elkülönítése és használata,
                     
                  
                        —
                     
                     
                        az anyagok egyéb felhasználásra – például a termelési folyamathoz szükséges gőz- vagy hőfejlesztéshez szükséges égetés, illetve mezőgazdasági felhasználás céljára – történő visszanyerése,
                     
                  
                        —
                     
                     
                        a veszélyes hulladék kezelése, gyűjtése, elkülönítése és ártalmatlanítása a helyi és a nemzeti szabályozó hatóságok által meghatározottak szerint,
                     
                  
                        —
                     
                     
                        a hulladékképződés mérséklésére, valamint az újrahasználat és az újrafeldolgozás arányának növelésére vonatkozó folyamatos fejlesztési célkitűzések és célok.
                     
                  
               Értékelés és ellenőrzés:
               a kérelmezőnek nyilatkozatot kell benyújtania arra vonatkozóan, hogy teljesül ez a kritérium, mellékelve a hulladékgazdálkodás terén elfogadott eljárások leírását. A kérelmezőnek minden egyes érintett helyszínre vonatkozóan hulladékgazdálkodási tervet kell benyújtania. Ha a hulladékgazdálkodási tevékenységet kiszervezik, akkor e kritérium vonatkozásában az alvállalkozó megfelelőségi nyilatkozatára is szükség van.
            
            
               Az uniós környezetvédelmi vezetési és hitelesítési rendszerben (EMAS) nyilvántartásba vett és/vagy az ISO 14001 szabvány szerint tanúsított kérelmezők esetében a kritérium teljesítettnek tekinthető, ha:
            
            
                        1)
                     
                     
                        
                           a hulladékgazdálkodás beépítését a gyártóüzem(ek)re vonatkozó EMAS környezetvédelmi nyilatkozatban dokumentálják, vagy
                        
                     
                  
                        2)
                     
                     
                        
                           a gyártóüzem(ek) ISO 14001 szerinti tanúsítása megfelelően foglalkozik a hulladékgazdálkodás beépítésének kérdésével.
                        
                     
                  5.2.   Nyomdai létesítményekből származó, újrafeldolgozásra szánt papír
            
            Ez a kritérium a nyomtatott papírtermékekre vonatkozik. A keletkező hulladékpapír „X” mennyisége nem haladhatja meg az alábbi táblázatban megadott értékeket:
            
                        Nyomtatási eljárások
                     
                     
                        Hulladékpapír max. aránya (%)
                     
                  
                        Íves ofszetnyomás
                     
                     
                        23
                     
                  
                        Coldset, újságnyomtatás
                     
                     
                        10
                     
                  
                        Coldset, űrlapnyomtatás
                     
                     
                        18
                     
                  
                        Coldset, rotációs nyomás (az újság- és űrlapnyomtatás kivételével)
                     
                     
                        19
                     
                  
                        Heat-set rotációs nyomás
                     
                     
                        21
                     
                  
                        Rotációs mélynyomás
                     
                     
                        15
                     
                  
                        Flexográfia (magasnyomás)
                     
                     
                        17
                     
                  
                        Digitális nyomtatás
                     
                     
                        10
                     
                  
                        Szitanyomás
                     
                     
                        23
                     
                  ahol:
            X = az ökocímkés nyomtatott papírtermék nyomtatása során (a kikészítési folyamatokat is ideértve) keletkezett hulladékpapír tonnában kifejezett éves mennyiségének, valamint az ökocímkés nyomtatott papírtermék előállításához felhasznált és beszerzett papír tonnában kifejezett éves mennyiségének a hányadosa.
            Az „X” kiszámításakor nem kell figyelembe venni a hulladékpapír mennyiségét, ha az más nyomda megbízásából végzett kikészítési folyamatok során keletkezett egy adott nyomdában.
            Ha külső alvállalkozó végzi a kikészítési folyamatokat, akkor az azokból származó hulladékpapír-mennyiségnek szerepelnie kell az „X” számításában és a jelentésben.
            
               Értékelés és ellenőrzés:
               a kérelmezőnek ismertetnie kell a hulladékpapír-mennyiség kiszámításának módját, valamint mellékelnie kell a nyomdában keletkező hulladékpapír összegyűjtését végző vállalkozó nyilatkozatát. A kikészítési folyamatok kiszervezésének feltételeit, valamint az e folyamatok kapcsán keletkező papírhulladék mennyiségére vonatkozó számításokat szintén be kell nyújtani.
            
            
               A számítási időszakot 12 hónap gyártására kell alapozni. Új vagy felújított gyártóüzem esetében a számításokat az üzem legalább 45 egymást követő napon át tartó stabil üzemelésére kell alapozni.
            
            
               Ha az ökocímkés nyomtatott papírtermék nyomtatása során keletkező hulladékpapír tonnában kifejezett éves mennyiségének kiszámítása műszakilag nem kivitelezhető, a kérelmező benyújthat a nyomdában évente előállított, újrafeldolgozásra szánt papír összmennyiségére vonatkozó számításokat.
            
            5.3.   Irodai papírtermékeket és papírtáskákat gyártó üzemekből származó, újrafeldolgozásra szánt papír
            
            Ez a kritérium az irodai papírtermékekre és a papírtáskákra vonatkozik. A gyártás során keletkező hulladékpapír „X” mennyiségére vonatkozó határértékek:
            
                        —
                     
                     
                        19 % a borítékok esetében,
                     
                  
                        —
                     
                     
                        15 % az írásra szánt irodai papírtermékek esetében, kivéve a naplókat,
                     
                  
                        —
                     
                     
                        20 % a naplók és az egyik oldalon nyomtatott irattartó termékek esetében,
                     
                  
                        —
                     
                     
                        30 % a mindkét oldalon nyomtatott irattartó termékek esetében,
                     
                  
                        —
                     
                     
                        11 % a papírtáskák és csomagolópapírok esetében,
                     
                  ahol
            X = az ökocímkés irodai papírtermékek és papírtáskák gyártása során (beleértve a kikészítési folyamatot is) keletkezett hulladékpapír tonnában kifejezett éves mennyiségének és az ökocímkés irodai papírtermékek és papírtáskák gyártásához beszerzett és felhasznált papír tonnában kifejezett éves mennyiségének a hányadosa.
            Az „X” kiszámításakor nem kell figyelembe venni a hulladékpapír mennyiségét, ha az más nyomda megbízásából végzett kikészítési folyamatok során keletkezett egy adott nyomdában.
            Ha külső alvállalkozó végzi a kikészítési folyamatokat, akkor az azokból származó hulladékpapír-mennyiségnek szerepelnie kell az „X” számításában és a jelentésben.
            
               Értékelés és ellenőrzés:
               a kérelmezőnek ismertetnie kell a hulladékpapír-mennyiség kiszámításának módját, valamint mellékelnie kell a nyomdában keletkező hulladékpapír összegyűjtését végző vállalkozó nyilatkozatát. A kikészítési folyamatok kiszervezésének feltételeit, valamint az e folyamatok kapcsán keletkező papírhulladék mennyiségére vonatkozó számításokat szintén be kell nyújtani.
            
            
               A számítási időszakot 12 hónap gyártására kell alapozni. Új vagy felújított gyártóüzem esetében a számításokat az üzem legalább 45 egymást követő napon át tartó stabil üzemelésére kell alapozni.
            
            
               Ha az ökocímkés irodai papírtermékek és papírtáskák gyártása során keletkező hulladékpapír tonnában kifejezett éves mennyiségének kiszámítása műszakilag nem kivitelezhető, a kérelmező benyújthat az üzemben évente előállított, újrafeldolgozásra szánt papír összmennyiségére vonatkozó számításokat.
            
            
               6. kritérium – Energiafelhasználás
            
            Az uniós ökocímkés termék gyártásának helyszínén energiagazdálkodási rendszert kell kialakítani, amely kiterjed az összes energiafogyasztó eszközre (ideértve a gépeket, a világítást, a légkondicionálást, a hűtést). Az energiagazdálkodási rendszernek tartalmaznia kell az energiahatékonyság javítását célzó intézkedéseket, és legalább a következő eljárásokra vonatkozó információkat:
            
                        —
                     
                     
                        energiaadat-gyűjtési terv kidolgozása és végrehajtása a legfontosabb energetikai adatok azonosítása érdekében,
                     
                  
                        —
                     
                     
                        az energiafogyasztás elemzése, amely tartalmazza az energiafogyasztó rendszerek, eljárások és létesítmények jegyzékét,
                     
                  
                        —
                     
                     
                        a hatékonyabb energiafelhasználást célzó intézkedések meghatározása,
                     
                  
                        —
                     
                     
                        az energiafogyasztás csökkentésével kapcsolatos folyamatos fejlesztési célkitűzések és célok.
                     
                  
               Értékelés és ellenőrzés:
               a kérelmezőnek nyilatkozatot kell benyújtania arra vonatkozóan, hogy a gyártóüzem tekintetében teljesül ez a kritérium, és mellékelnie kell az energiagazdálkodási rendszer leírását.
            
            Az ISO 50001, az EN 16247 vagy azokkal egyenértékű szabvány/rendszer szerint tanúsított kérelmezők esetében e követelmény teljesítettnek tekinthető.
            
               Az EMAS-ban nyilvántartásba vett kérelmezők esetében e követelmény teljesítettnek tekinthető, ha a hulladékgazdálkodás beépítését a gyártóüzem(ek)re vonatkozó EMAS környezetvédelmi nyilatkozatban dokumentálják.
            
            
               Az ISO 14001 szabvány szerint tanúsított kérelmezők esetében e kritérium teljesítettnek tekinthető, ha a gyártóüzem(ek) ISO 14001 szabvány szerinti tanúsítása megfelelően foglalkozik a hulladékgazdálkodás beépítésének kérdésével.
            
            
               Az energiafogyasztás csökkentésével kapcsolatos folyamatos fejlesztési célkitűzéseket és célokat évente végre kell hajtani. A személyzet valamely felelős tagja írásbeli értékelést végez. Az értékelést kérésre át kell adni az illetékes testületnek.
            
            
               7. kritérium – Képzés
            
            Gondoskodni kell arról, hogy a gyártóüzem napi működésében részt vevő összes releváns munkavállaló megkapja az ökocímke-kritériumok teljesítéséhez és folyamatos fejlesztéséhez szükséges összes ismeretet.
            
               Értékelés és ellenőrzés
               : a kérelmezőnek nyilatkozatot kell benyújtania arra vonatkozóan, hogy teljesül ez a kritérium, és mellékelnie kell a képzési program részleteit, tartalmát, valamint egy jelentést arról, hogy a személyzet mely tagjai mikor és milyen képzésen vettek részt. A kérelmezőnek el kell juttatnia az illetékes testületnek a képzés anyagának mintapéldányát is.
            
            
               8. kritérium – Használatra való alkalmasság
            
            A terméknek a tervezett használatra alkalmasnak kell lennie.
            
               Értékelés és ellenőrzés:
               a kérelmezőnek nyilatkozatot kell benyújtania e kritérium teljesüléséről, mellékelve legalább a következő dokumentumok egyikét:
            
            
                        —
                     
                     
                        
                           egy olyan, az adott termék tekintetében az ügyfelek által kibocsátott levél/dokumentum/nyilatkozat, amely igazolja, hogy a termék megfelel az előírásoknak, és jól teljesít a tervezett alkalmazásban,
                        
                     
                  
                        —
                     
                     
                        
                           a fogyasztói panaszok kezelésére szolgáló eljárás részletes leírása,
                        
                     
                  
                        —
                     
                     
                        
                           a minőségtanúsítást igazoló dokumentáció az ISO 9001 vagy valamely, azzal egyenértékű szabványnak megfelelően,
                        
                     
                  
                        —
                     
                     
                        a papír minőségét igazoló dokumentáció az EN ISO/IEC 17050-1 szabványnak megfelelően, amely meghatározza a szállítók szabványnak való megfelelésről szóló nyilatkozatára vonatkozó általános kritériumokat.
                     
                  
               9. kritérium – A termékre vonatkozó tájékoztatás
            
            A papírtáskákon fel kell tüntetni a következő szöveget:
            „Kérjük, használja újra ezt a táskát!”.
            A nyomtatott papírterméken fel kell tüntetni a következő szöveget:
            „Kérjük, újrafeldolgozáshoz gyűjtse a használt papírt!”.
            
               Értékelés és ellenőrzés:
               A kérelmezőnek nyilatkozatot kell benyújtania e kritérium teljesüléséről, mellékelve a termékről készült képet, amely igazolja, hogy a terméken szerepel az előírt szöveg.
            
            
               10. kritérium – Az uniós ökocímkén feltüntetett információk
            
            Választható szövegmezős címke esetében a címkének a következő három állítást kell tartalmaznia:
            
                        —
                     
                     
                        mérsékelt levegő- és vízszennyezéssel történő gyártás,
                     
                  
                        —
                     
                     
                        újrafeldolgozható termék,
                     
                  
                        —
                     
                     
                        környezetbarát papír felhasználásával készült.
                     
                  A kérelmezőnek követnie kell az uniós ökocímke logójának használatáról szóló iránymutatásban szereplő, a logó helyes használatára vonatkozó utasításokat:
            http://ec.europa.eu/environment/ecolabel/documents/logo_guidelines.pdf
            
               Értékelés és ellenőrzés:
               a kérelmezőnek nyilatkozatot kell benyújtania e kritérium teljesüléséről, mellékelve a termék csomagolásáról készült nagy felbontású képet amelyen világosan látszik a címke, a nyilvántartási szám / az engedély száma, valamint adott esetben a címkével együtt megjeleníthető állítások.
            
            
               (1)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).
            
               (2)  Az Európai Parlament és a Tanács 2010/75/EU irányelve (2010. november 24.) az ipari kibocsátásokról (a környezetszennyezés integrált megelőzése és csökkentése) (HL L 334., 2010.12.17., 17. o.).
            
               (3)  A Bizottság (EU) 2019/70 határozata (2019. január 11.) a grafikai célra szánt papír, valamint az egészségügyi és háztartási papírtermékek előállításához használt papír alapanyag és az egészségügyi és háztartási papírtermékek uniós ökocímkéjének odaítélésére vonatkozó kritériumok megállapításáról (az értesítés a C(2019) 3. számú dokumentummal történt) (HL L 15., 2019.1.17., 27. o.).
            
               (4)  Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).
            
               (5)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).
            
               (6)  Csak a felhasznált színezőanyag-készítményekre, színezékekre, felületkezelő szerekre és bevonóanyagokra vonatkozik.
            
               (7)  Az Európai Parlament és a Tanács 528/2012/EU rendelete (2012. május 22.) a biocid termékek forgalmazásáról és felhasználásáról (HL L 167., 2012.6.27., 1. o.).
            
               (8)  Az Európai Parlament és a Tanács 2010/75/EU irányelve (2010. november 24.) az ipari kibocsátásokról (a környezetszennyezés integrált megelőzése és csökkentése) (HL L 334., 2010.12.17., 17. o.).
            
               (9)  Az összes illékony szerves vegyület C-ben kifejezve (a levegőben).